<classify> RAIS John Magufuli amekutana na kufanya mazungumzo na Naibu Waziri Mkuu na Waziri wa Mambo ya Nje wa Qatar, Shehe Mohammed bin Abdulrahman J.A. Al Thani, Ikulu, Dar es Salaam jana.Viongozi hao wamezungumzia uhusiano na ushirikiano mzuri uliopo kati ya Tanzania na Qatar na dhamira yao ya kuhakikisha uhusiano na ushirikiano huo unaendelezwa na kukuzwa zaidi hususani katika masuala ya uwekezaji katika gesi, madini, utalii na miundombinu ya barabara, bandari, nishati, reli na huduma za kijamii.Rais Magufuli alimshukuru Shehe Mohammed kwa kuja kwake nchini pamoja na ujumbe wa wawekezaji wenye dhamira ya kuwekeza nchini Tanzania na amemwomba ampelekee salamu za shukrani kwa Mtawala wa Taifa la Qatar, Shehe Tamim bin Hamad Al Thani kwa kuendeleza uhusiano na Tanzania.Alisema Tanzania inazo fursa nyingi za uwekezaji zikiwemo uchakataji wa gesi, madini, utalii na usafiri wa anga hivyo amemwomba Shehe Mohammed kuwahamasisha wafanyabiashara wa Qatar kushirikiana na Tanzania kuwekeza katika maeneo hayo. Natambua kuwa Qatar mna utalaamu wa kuchakata gesi na sisi tunayo gesi nyingi, kwa hivyo nawakaribisha mje tushirikiane kuwekeza katika sekta ya gesi.Na pia natambua kuwa nyie ni wanunuzi wakubwa wa dhahabu, sisi tunayo dhahabu nyingi na hivi sasa tumeanzisha vituo vya ununuzi wa dhahabu, nawakaribisha mje mnunue dhahabu na tutawapa ushirikiano wote mtaouhitaji, alisema Rais Magufuli. Aidha, Rais Magufuli ameiomba Qatar kushirikiana na Serikali ya Tanzania katika utekelezaji wa miradi mikubwa ya maendeleo, ikiwemo uzalishaji wa nishati ya umeme, ujenzi wa reli, barabara na madaraja na pia amemwalika Mtawala wa Qatar, Shehe Tamim bin Hamad Al Thani kufanya ziara Tanzania.Naibu Waziri Mkuu wa Qatar, Shehe Mohammed alimshukuru Rais Magufuli na serikali yake kwa kuendelea kushirikiana na Qatar katika masuala mbali mbali na kubainisha Qatar inathamini uhusiano huo. Shehe Mohammed alisema Qatar ipo tayari kufanyia kazi maombi yaliyotolewa na Rais Magufuli na pia kuzileta kampuni za nchi hiyo kuja kuwekeza katika maeneo yenye fursa zenye manufaa kwa pande zote mbili. Naye Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alisema baada ya kukutana na Rais Magufuli, yeye na mgeni huyo watakuwa na mazungumzo ya kina kuhusu maeneo ya ushirikiano.  <topic>: KITAIFA 